MAEZTU PEREZ (EH Bildu, 2013-04-11):
Eskerrik asko legebiltzarburu anderea, egun on guztioi. Eta egun on eta eskerrik asko hona etortzearren Euskal Autonomia Erkidegoko hainbat udaletxeko ordezkariei, egun on eta eskerrik asko gurekin egoteagatik.
Hemen gaude eta berriro ere, eta tamalez esan behar dut, murrizketan inguruan beste eztabaida baten aurrean. Ziurrenik Euskal Alderdi Popularreko ordezkariak esango digulako diru publikoen erabilera zuzenaren inguruan erreforma bat dela, eraginkortasunaren inguruan eta holakoak botako ditu.
Baina guretzako inongo zalantza barik berriro ere murrizketen inguruan beste eztabaida baten aurrean gaude. Murrizketak aplikatu dituzte eskubide laboraletan, langileen eskubideen laboraletan. Murrizketak aplikatu dituzte eta jarraitzen dituzte aplikatzen herritarren eskubide sozialetan. Eta oraingoan, demokrazia bera murriztu nahi dute herritarrengandik hurbilen dagoen erakunde publikoen eskumenak eta eragiteko ahalmena murrizterakoan, demokrazia bera murrizten ari direlako.
Dinamika ero baten sartuta dago Alderdi Popularra, kapitalaren menpe merkatuak kontrolatzen duen kapitalaren menpe egoteak sortarazten duen dinamika eroa. Baina Alderdi Popularra murrizketa honen exekutore zuzena izan da baina uste dugu beharrezko dela ere gogoraraztea murrizketa honetan laguntzaile batzuk eduki dituela.
Gogoratu behar dugulako non dagoen murrizketa honen jatorria eta murrizketa honen jatorria dago Konstituzioaren 135. artikulua aldatzea, Alderdi Popularra eta Alderdi Sozialista batera aldatu zuten artikulua merkatuen interes pribatuak pertsonen gainetik jarriz, defizit muga eta zorpetze muga herritarren interes orokorraren gainetik jarrita. Eta hor dago jatorria eta hori ez dugu ahaztu behar.
Eta horren ondorioz, besteak beste, tokiko administrazioaren erreforma proposamen bat daukagu, besteak beste, hainbat murrizketa eta hainbat errege dekretu onartu direlako. Hau beste ondorio bat da, razionalizazioan, egonkortasun eta eraginkortasun ekonomikoan oinarritzen omen den erreforma Alderdi Popularren esanetan. Baina zeintzuk dira erreforma honek, indarrean sartzen baldin bada, lortuko dituen ondorioak? Zeintzuk dira benetako asmoak?
Alde batetik, herritarrengandik hurbilen dauden erakundeei eskumenak kentzea. Administrazio bat, eskumen baten aitzakiarekin lortuko dutena da herritar bat zerbitzu publikoa gutxiago eta eskasagoak. 20.000 biztanle baino gutxiago duten herriek, Euskal Autonomi Erkidegoan % 92ak, gaur egun, eskaintzen dituzten hainbat zerbitzu publiko diputazioetara pasatuko direlako. Eta ados gaude bikoiztasunak ekiditu behar direla, baina zergatik udaletxeei eskumenak kenduta? Galdetu Tolosa, Laudio edo Ondarroako biztanleei non geratzen den diputazioa eurentzako.
EH Bilduk zerbitzu publikoak eskaintzerako orduan hurbiltasunaren alde agertzen da eta herritarren parte hartze eta erabaki zuzenaren alde ere. Eta herri erakundeek, herritarrengandik gero eta hurbilago askoz errazago izango da helburu hori lortzea, demokrazia zuzena lortzea.
Gainera, erabaki horrek bigarren ondorio bat dakar: Hainbat zerbitzuen pribatizazioa. Zerbitzuen publikoak eskaintzerako orduan oso arriskutsua den kostu estandarraren irizpidea erabiltzen duelako aurreproiektu honek.
Eta gure galderak dira: Kuantitatiboki, zein da kostu estandarra? Albaceten etxez-etxeko arreta ematea kostatzen dena edo Donostian? Eta kualitatiboki, zein irizpide erabiliko dira? Soilik ekonomikoak irizpide sozialak erabili barik? Langileen lan baldintzak murrizten dituzten irizpideak? Horiek dira erabiliko direnak? Zerbitzu publikoen kalitatea murrizten dituzten irizpideak? Benetan, arriskutsua eta tamalgarria.
Eta tokiko erakundeek ez badute kostu estandar horretan zerbitzuak eskaintzen, diputazioek eskainiko dituzte. Eta eurek erabakiko dute kudeaketa formula. Hori da aurreproiektu honek esaten duena. Hau da, hizkuntza arruntetara itzulita, pribatizazioa; tokiko autonomia urratu ondoren, aplikatuko den pribatizazioa.
Baina hirugarren ondorio zuzen bat ekarriko du erreforma honek azkenean indarrean sartzen baldin bada. Gaur egun, jadanik nahiko murritzak diren autonomi erkidegoen konpetentzien galera. Gure kasuan, berezitasun foralaren urraketa, zuen konstituzioan jasota dagoen berezitasun foralaren urraketa. Eta horren ondorioz, Ley de Bases de Régimen Local delakoan jasota dagoen berezitasun forala.
Café para todos(aren teoria hori azken muturreraino eramatea gura du Alderdi Popularrak. Berdin zaie erkide ezberdinen egoera ekonomikoa zeharo ezberdina izatea gaur egun. Berdin zaie ere, udalen egoera ekonomikoa zeharo ezberdina izatea. Murrizketa hau aprobetxatu nahi dute honezkero nahiko mutilatua dagoen autogobernuari beste murrizketa bat aplikatzeko.
Nahikoa dela esateko momentua heldu da guretzako. Nahikoa da! Krisia sortu ez dutenek ez dute zergatik krisia ordaindu behar. Nahikoa da murrizketak eta murrizketak krisitik ateratzeko errezeta bakarra aplikatzeaz bukatu behar da. Nahikoa da ere, Estatu espainolak autogobernuaren kontra etengabe burutzen dituen erasoen aurrean planto egin behar dugu. Erantzun bateratu bat beharrezkoa da.
Horregatik, pozten gara gaurko honetan kapaz izan garelako Alderdi Sozialistarekin eta Euzko Alderdi Jeltzalearekin erdibideko bat sinatzeko. Ziurrenik denok amore eman behar izan dugu gure hasierako jarreretan baina EH Bilduren ustez…
...Jeltzaleekin erdibideko bat sinatzeko. Ziurrenik denok amore eman behar izan dugu gure hasierako jarreretan, baina Euskal Herria Bilduren ustez gaurko honetan garrantzitsuena edo lehenetsi izan duguna izan da Estatu espainoleko Gobernuari mezu ahalik eta bateratuena bidaltzea, Nafarroako Parlamentuak egin zuen bezalaxe.
Gaurkoan ere, gehiengo zabal batek Estatu espainolari mezu argi bat bidaliko dio: Demokrazian murrizketarik ez eta autogobernuan atzera pausorik ez. Arlo honetan atzera pausorik baldin badago, burujabetzaren bidean inpultso hartzeko izan behar da. Soilik eskuina atzerakoiaren ordezkariak adostasun honetatik kanpo geratuko dira.
Azkenik eta bukatzeko, adostu dugun testu horretan eta Alderdi Sozialistako bozeramaileak esan duen bezalaxe, nola ez, udal legeari, Euskal Autonomi Erkidegoko udal legeari ere aipamena egiten diogu.
Beti izan da guretzako lehentasunezko asunto bat, beti izan da beharrezkoa, baina momentu honetan ezinbestekoa da, ez soilik estatu mailan egitea nahi duten erreformarengatik, baizik eta gaur egungo egoera ekonomikori aurre egiteko, tokiko erakundetik ere aurre egiteko, beharrezkoa da konpetentziak zehaztea, erakunde ezberdinen arteko konpetentzia banaketa ezartzea eta beharrezkoa da ere konpetentzia horiek aurre eramateko nahikotasun ekonomikoa bermatzea tokiko erakundeei.
Horregatik uste dugu 30 urte baino gehiago pasatuta Estatutua onartu zenetik badela garaia oinarrizkoa den lege hori Parlamentu honetara ekartzea eta tokiko erakundeekin adostea, eurekin berba egin ostean eta behingoz onartzea.